Ελληνική Ομάδα Διάσωσης

Η Ελληνική Ομάδα Διάσωσης είναι Μη Κυβερνητική Οργάνωση Έρευνας και Διάσωσης, τα μέλη της οποίας συμμετέχουν εθελοντικά σε επιχειρήσεις από το 1978, ενώ από το 1994 λειτουργεί με τη μορφή σωματείου . 
Η Κεντρική Διοίκηση έχει έδρα τη Θεσσαλονίκη και διαθέτει 34 παραρτήματα και βάσεις ετοιμότητας σε όλη την Ελλάδα.

Η Ελληνική Ομάδα Διάσωσης είναι πιστοποιημένη από τη Γενική Γραμματεία Πολιτικής Προστασίας του Υπουργείου Προστασίας του Πολίτη με Αρ. Μητρώου έξι (6) και βρίσκεται σε συνεργασία με τη Διεθνή Συμβουλευτική Ομάδα των Ηνωμένων Εθνών για την Έρευνα και τη Διάσωση, International Search and Rescue Advisory Group (INSARAG), την OCHA (Office for the Coordination of Humanitarian Affairs) και την ECHO (European Community Humanitarian Office) της Ευρωπαϊκής Ένωσης. Επίσης, είναι μέλος της Παγκόσμιας Ομοσπονδίας Ορεινής Διάσωσης (ICAR) και της Διεθνούς Ομοσπονδίας Θαλάσσιας Διάσωσης (IMRF).

Συνεργάζεται, ακόμα, στενά με το Λιμενικό Σώμα, την Πολεμική Αεροπορία (384ΜΕΔ, 358ΜΕΔ, 356ΜΤΜ (C130), 383ΜΕΕΑ, ΕΚΣΕΔ/ΑΤ, 1o, 2o και 3ο ΚΕΠ), την Αεροπορία Στρατού (Διεύθυνση Αεροπορίας Στρατού και τα κατά τόπους ΤΑΣ), τη Σχολή Ελικοπτέρων Πολεμικού Ναυτικού, τη Διεύθυνση Διαβιβάσεων του ΓΕΣ και το ΤΕΝΕΦ.

Με ένα ανθρώπινο δυναμικό άνω των 2.000 εθελοντών σε όλη την Ελλάδα, συμμετέχει σε επιχειρήσεις Έρευνας και Διάσωσης σε περιπτώσεις έκτακτης ανάγκης και μαζικών καταστροφών, οπουδήποτε λαμβάνουν χώρα στην Ελλάδα και στο εξωτερικό. Στελεχώνεται από επαγγελματίες και ερασιτέχνες διασώστες με άριστη επιστημονική και τεχνική κατάρτιση που ενεργούν με εθελοντική συνείδηση.

 Δομή της οργάνωσης 
Η ιεραρχική δομή αποτελείται από την Κεντρική Διοίκηση που εδρεύει στη Θεσσαλονίκη και τα κατά τόπους παραρτήματα σε 31 πόλεις της Ελλάδας. Το Διοικητικό Συμβούλιο είναι 7μελές με διετή θητεία, ενώ σε λειτουργικό επίπεδο υπάρχουν δύο διευθύνσεις – επιχειρήσεων και εκπαίδευσης – με έδρα τη Θεσσαλονίκη, καθώς επίσης και τα τμήματα ειδικοτήτων. Οι ειδικότητες αυτές είναι οι εξής: Ορεινής Διάσωσης, Αντιμετώπισης Καταστροφών και Διάσωσης στο Υγρό Στοιχείο. Επικουρικά στα βασικά τμήματα λειτουργούν τα τμήμα των: Πρώτων Βοηθειών, Έρευνας και Τεχνολογίας, Σκύλων Έρευνας και Κοινωνικών και Ανθρωπιστικών Δράσεων. Προκειμένου να ενταχθεί κάποιος στην οργάνωση και να γίνει εθελοντής πρέπει να παρακολουθήσει τη Σχολή Βασικής Εκπαίδευσης, η οποία πραγματοποιείται κάθε Οκτώβριο στη Θεσσαλονίκη και κατά τη διάρκεια όλου του έτους στα κατά τόπους παραρτήματα.

 Τομείς Δραστηριοτήτων 

Τμήμα Ορεινής Διάσωσης: Πρόκειται για το πλουσιότερο σε εμπειρία τμήμα της Οργάνωσης, το οποίο έχει συμμετάσχει στις περισσότερες περιπτώσεις που χρειάστηκε ορεινή διάσωση, όπως στην πτώση του αεροσκάφους Yakovlev το 1997. Το τμήμα διαθέτει όλο τον απαραίτητο ειδικό εξοπλισμό και την εκπαίδευση, προκειμένου να επέμβει σε ορειβατικά και αεροπορικά ατυχήματα σε ορεινές περιοχές, φέροντας εις πέρας ακόμα και τις πιο δύσκολες επιχειρήσεις. Τα μέλη του τμήματος Ορεινής Διάσωσης είναι εκπαιδευμένοι εθελοντές, ο καθένας από τους οποίους εξειδικεύεται στο αντικείμενο από το οποίο θέλει να προσφέρει: ψηλό βουνό, βράχο, ski patrol, canyon ή ορειβατικό σκι. Έχει διαχρονική συνεργασία με την Πολεμική Αεροπορία και την Αεροπορία Στρατού για πάνω από 30 χρόνια, ενώ η κατάρτιση των μελών γίνεται με εκπαιδευτές που εκπαιδεύονται ή έχουν παρουσία σε σεμινάρια, εκπαιδεύσεις και ασκήσεις και βρίσκονται σε συνεργασία με αντίστοιχες ομάδες του εξωτερικού, ειδικές η κάθε μία στο είδος της.

Τμήμα Αντιμετώπισης Καταστροφών: Δραστηριοποιείται από το 1994 σε επιχειρήσεις Έρευνας & Διάσωσης σε Αστικό Περιβάλλον (U.S.A.R). Σκοπός του είναι η άμεση και συντονισμένη ανταπόκριση και κινητοποίησή του κατά τη διάρκεια μαζικών και εκτεταμένων καταστροφών, για τη διεξαγωγή επιχειρήσεων έρευνας και διάσωσης, καθώς και η συνεχής εκπαίδευση των μελών του. Η πολύχρονη εμπειρία και κατάρτιση των μελών του τμήματος και ο τεχνολογικός εξοπλισμός, του επιτρέπει να δραστηριοποιείται με απόλυτη επιτυχία, όποτε κληθεί, σε περιπτώσεις αντιμετώπισης φυσικών ή ανθρωπογενών καταστροφών, όπως σεισμικά και πλημμυρικά φαινόμενα, αντλήσεις υδάτων, πυρκαγιές, βιομηχανικά ατυχήματα και άλλα. Το Τμήμα Αντιμετώπισης Καταστροφών ήταν παρόν σε πολλές περιπτώσεις μαζικών καταστροφών, όπως στον σεισμό του Αιγίου το 1995, της Τουρκίας το 1999, του Μαρόκου το 2003, της Αλγερίας το 2003, του Πακιστάν το 2004, της Αϊτής το 2010 και της Χιλής το ίδιο έτος.

Τμήμα Υγρού Στοιχείου: Στελεχώθηκε και ξεκίνησε τη δράση του το 2000 από μέλη της Οργάνωσης που ασχολούνταν με τη θάλασσα και, γενικότερα, το υγρό στοιχείο. Αποστολή του είναι η έρευνα και η διάσωση σε θάλασσα, ποτάμια, λίμνες, σε περιοχές και πεδία που επικρατούν πλημμυρικά φαινόμενα και γενικά όπου το υγρό στοιχείο αποτελεί κίνδυνο για την ανθρώπινη ζωή. Το τμήμα στελεχώνεται από έμπειρους χειριστές ταχυπλόων σκαφών, ναυαγοσώστες, διασώστες ορμητικών νερών, ιστιοπλόους, αυτοδύτες και προσωπικό υποστήριξης. Ο εξοπλισμός του τμήματος αποτελείται από φουσκωτά ταχύπλοα διασωστικά σκάφη, καταδυτικό εξοπλισμό, ειδικό εξοπλισμό για διάσωση σε ορμητικά νερά, εξοπλισμό παροχής πρώτων βοηθειών και εξοπλισμό τηλεπικοινωνιών. Αξίζει να αναφερθεί ότι η ΕΟΔ διαθέτει αυτή τη στιγμή 17 διασωστικά σκάφη και δύο rescue runners, πλήρως εξοπλισμένα και έτοιμα να ανταποκριθούν σε επιχειρήσεις έρευνας και διάσωσης στη θάλασσα.

Τμήμα Πρώτων Βοηθειών: Η επίσημη λειτουργία του τμήματος Α’ Βοηθειών ξεκίνησε το 2003 από εθελοντές της οργάνωσης με γνώσεις στον τομέα της προνοσοκομειακής φροντίδας. Κύριος στόχος του ήταν και είναι η όσο το δυνατόν καλύτερη εκπαίδευση των εθελοντών της Οργάνωσης, καθώς και η ενημέρωση και εκπαίδευση των πολιτών στις Πρώτες Βοήθειες. Το τμήμα αποτελείται από τους εκπαιδευτές πρώτων βοηθειών και λειτουργεί επικουρικά στα υπόλοιπα τμήματα, ενώ στις δραστηριότητές του περιλαμβάνεται η εκπαίδευση των νέων μελών, η εξειδίκευση όλων των μελών της ΕΟΔ στις Πρώτες Βοήθειες με πιστοποιήσεις διεθνώς αναγνωρισμένες και η προετοιμασία των μελών για εξωτερικές εκπαιδεύσεις και πιστοποιήσεις Πρώτων Βοηθειών. Επίσης, το τμήμα αναλαμβάνει την κάλυψη πολιτιστικών, αθλητικών και άλλων εκδηλώσεων και πολύ συχνά διοργανώνει εκπαιδεύσεις, ημερίδες και συνέδρια που απευθύνονται σε πολίτες, αλλά και σε συλλόγους, εταιρείες, οργανισμούς και εκπαιδευτικά ιδρύματα.

Τμήμα Έρευνας και Τεχνολογίας: Σκοπός του τμήματος έρευνας και τεχνολογίας είναι να χειρίζεται θέματα που αφορούν τις τηλεπικοινωνίες, την πληροφορική, την ηλεκτρονική, όπως και την εισαγωγή νέων τεχνολογιών στο πλαίσιο της λειτουργίας της ΕΟΔ. Επιπλέον, ασχολείται με τον σχεδιασμό και την ανάπτυξη καινοτομιών, καθώς και τη βελτιστοποίηση των υφιστάμενων ηλεκτρονικών και πληροφοριακών συστημάτων. Στις δραστηριότητες του τμήματος περιλαμβάνονται, μεταξύ άλλων, η δημιουργία και η ανάπτυξη πρωτοποριακών και καινοτόμων τεχνολογικών προϊόντων και υπηρεσιών, όπως επίσης και η σχεδίαση και η διαχείριση του πανελλαδικού ραδιοδικτύου της ΕΟΔ, για την κάλυψη και απομακρυσμένων τηλεπικοινωνιακών αναγκών, εξασφαλίζοντας τη δυνατότητα σύγχρονης και ποιοτικής επικοινωνίας. Παράλληλα, το τμήμα φροντίζει για την ανάπτυξη του λογισμικού και των διαδικτυακών εφαρμογών, καθώς και για τη διαχείριση πληροφοριακών συστημάτων, ενώ ασχολείται και με τη στατιστική ανάλυση και την τεκμηρίωση των δεδομένων.

Τμήμα Κοινωνικών και Ανθρωπιστικών Δράσεων: Το τμήμα αυτό συγκεντρώνει, μεταφέρει και διανέμει ανθρωπιστική βοήθεια σε πληγέντες πληθυσμούς από θεομηνίες ή έκρυθμες καταστάσεις, ενώ έχει διαχειριστεί προγράμματα βοήθειας προς τρίτες χώρες σε συνεργασία τόσο με το Ελληνικό Κράτος όσο και με την Ευρωπαϊκή Ένωση (ECHO, European Commission Humanitarian Aid Office). Έχει λάβει μέρος σε ανθρωπιστικές αποστολές στο Αφγανιστάν (1999-2004), το Ιράκ (2004), το Ιράν (2004), στο τσουνάμι της Ινδονησίας (2005), τον Λίβανο (2006), το Πακιστάν (2007), τη Γάζα (2009) και την Αϊτή (2010). Επίσης, οι εθελοντές του τμήματος αυτού υποστηρίζουν οικογένειες με οικονομικά προβλήματα και υλοποιούν δράσεις συγκέντρωσης ανθρωπιστικής βοήθειας.

Σκυλιά Έρευνας: Το Τμήμα Σκύλων Έρευνας της Ελληνικής Ομάδας Διάσωσης ιδρύθηκε για την ενίσχυση των υπολοίπων τμημάτων στην έρευνα αγνοουμένων. Ειδικά εκπαιδευμένοι σκύλοι συνδράμουν στην εύρεση εγκλωβισμένων θυμάτων μετά από καταστροφικό σεισμό, ανιχνεύουν επιζήσαντες στο χιόνι μετά από χιονοστιβάδα ή εντοπίζουν αγνοουμένους σε ανοιχτές περιοχές.

 Δράσεις – Διεθνή Αναγνώριση 

Για την επιχειρησιακή της δράση στη θάλασσα κατά τη διάρκεια της μεγάλης προσφυγικής κρίσης στην Ελλάδα, η Ελληνική Ομάδα Διάσωσης τιμήθηκε από την Ύπατη Αρμοστεία του ΟΗΕ για τους πρόσφυγες με το βραβείο προσφύγων NANSEN 2016, που αποτελεί την ύψιστη διάκριση της Ύπατης Αρμοστείας. Επιπλέον, για το διασωστικό της έργο, βραβεύθηκε τον Δεκέμβριο του 2017 με το βραβείο κοινωνικής δικαιοσύνης «Μητέρα Τερέζα» από το Ίδρυμα Harmony της Ινδίας, το οποίο τιμά κάθε χρόνο οργανώσεις και προσωπικότητες από όλο τον κόσμο, που προσφέρουν ανθρωπιστικό έργο και συμβάλουν στην απονομή κοινωνικής δικαιοσύνης.

Η δράση της Ελληνικής Ομάδας Διάσωσης, πέρα από επιχειρησιακή, είναι αρκετά πλούσια τόσο σε εκπαιδευτικό όσο και σε ενημερωτικό επίπεδο. Συχνά πραγματοποιούνται ενημερωτικές παρουσιάσεις σε σχολεία, ανοιχτές ημερίδες και δράσεις για τον κόσμο, σεμινάρια Πρώτων Βοηθειών, όπως επίσης και καλύψεις αθλητικών και πολιτιστικών εκδηλώσεων.

Επίσης, έχουν ήδη διοργανωθεί έξι ασκήσεις αντιμετώπισης σεισμικών καταστροφών σε πανελλαδικό επίπεδο, ημερίδες επικοινωνιών εκτάκτων αναγκών και οκτώ συνέδρια ορεινής διάσωσης. Στις σημαντικές στιγμές της Ελληνικής Ομάδας Διάσωσης εντάσσεται και η πανελλαδική άσκηση επικοινωνιών εκτάκτων αναγκών «ΕΡΜΗΣ», που διεξήχθη για τρεις συνεχόμενες χρονιές και πλέον έχει γίνει θεσμός, με τη συμμετοχή των τριών κλάδων των ενόπλων δυνάμεων, την ΓΓΠΠ, το Ολυμπία Ράδιο και την Πολιτική Άμυνα Κύπρου.

 Παραρτήματα 

Η Ελληνική Ομάδα Διάσωσης διαθέτει 35 παραρτήματα και βάσεις ετοιμότητας σε όλη την Ελλάδα.

 Εξωτερικοί σύνδεσμοι 
https://hrt.org.gr

Κατηγορία:Μη κυβερνητικές οργανώσεις βασισμένες στην Ελλάδα